รายการเดินหน้าประเทศไทย : วันต่อต้านคอร์รัปชันสากล (ประเทศไทย)
นางสุวณา สุวรรณจูฑะ กรรมการป้องกันและปราบปรามการทุจริตแห่งชาติ หรือ  ป.ป.ช. เปิดเผยผ่านรายการเดินหน้าประเทศไทยว่า ในวันที่ 9 ธ.ค.นี้ จะมีการจัดงานวันต่อต้านคอร์รัปชั่นสากล ประเทศไทย ที่ศูนย์ประชุมอิมแพ็ค ฟอรั่ม เมืองทองธานี ตั้งแต่เวลา 08.30-15.00 น. ภายใต้แนวคิด "คนไทยไม่ทนต่อการทุจริต" เพื่อสะท้อนและย้ำเจตนารมณ์ในการป้องกันการทุจริตอย่างมีประสิทธิภาพในระดับสากล ซึ่งจะมีการจัดทั้งส่วนกลางและทุกจังหวัด โดยมีผู้ว่าราชการจังหวัดเป็นผู้นำจัดกิจกรรมคู่ขนาน เพื่อกระตุ้นให้ทุกภาคส่วนตื่นตัวและไม่ทนต่อการทุจริต





กรรมการป้องกันและปราบปรามการทุจริตแห่งชาติ  ยังกล่าวอีกว่า ปัจจุบัน ป.ป.ช.ได้บูรณาการร่วมกับสำนักงานตรวจเงินแผ่นดินและหน่วยงานต่างๆ ต่อต้านการทุจริต โดยขณะนี้พบว่าประชาชนมีความตื่นตัวและแจ้งข้อมูลการทุจริตผ่านทางช่องทางต่างๆ ให้ ป.ป.ช.ช่วยตรวจสอบมากขึ้น ซึ่งสะท้อนให้เห็นถึงความไม่นิ่งเฉยต่อการทุจริตและจะส่งผลให้การดำเนินคดีต่างๆ เกิดความรวดเร็วและมีประสิทธิภาพมากยิ่งขึ้น

เพชรทัย เกิดโชติ/สวท.